Sakeman sterf tydens skietongeluk op kleinhoewe | Maroela Media
Tiaan Oosthuizen. Foto: Facebook
Die familie van 'n sakeman van Bela-Bela in Limpopo is in rou gedompel nadat hy verlede week in 'n fratsongeluk op 'n kleinhoewe buite die dorp gesterf het.
Tiaan Oosthuizen (54) is Woensdag dood nadat hy met sy haelgeweer in sy hand deur 'n wildsheining op die kleinhoewe geklim en die vuurwapen per ongeluk afgegaan het. Die skoot het hom getref en hy is op slag dood.
Adolph Vosloo, Oosthuizen se seun, het aan Maroela Media gesê sy pa was die oggend toevallig van die werk af huis toe om water te gaan haal toe die voorval gebeur het. "My pa was op die uitkyk vir slange op die kleinhoewe omdat hy en my ma onlangs twee hondjies weens slange verloor het," het hy gesê.
Volgens Vosloo was sy pa omstreeks 9:15 besig om uit die erf te ry toe hy 'n rinkhals langs die heining gewaar het. Oosthuizen het een van die werkers gevra om 'n oog op die slang te hou terwyl hy vinnig die huis in is om sy haelgeweer te gaan haal.
"Toe hy by die slang kom, het hy die haelgeweer oorgehaal, maar die slang het onderdeur die heining na die kleinhoewe langsaan geseil. My pa het deur die heining geklim en hy moes die vuurwapen gestamp het of iets en 'n skoot het afgegaan. Albert [die werker] het 'n meter weg van hom af gestaan en gesien wat gebeur. My pa was dadelik weg."
Volgens Vosloo is die voorval nog meer tragies omdat Oosthuizen 'n bekwame skut was wat baie ingestel was op vuurwapenveiligheid. Oosthuizen was voorheen in die SAPD en deel van die polisiespeurdiens. Hy was ook 'n gesoute jagter.
"Ons voel byna beroof deur sy dood. Hy was so bewus van vuurwapenveiligheid en het almal op die jagveld altyd moeilikheid gegee indien hulle nie hul wapens veilig hanteer nie. Hy was die dag seker haastig of het net 'n simpel fout gemaak dat so iets moes gebeur," het hy gesê.
Tiaan en Riekie Oosthuizen. Foto: Facebook
Oosthuizen en sy vrou, Riekie, was van 2003 tot 2015 die eienaars van die Marula Mountain Village buite Bela-Bela. Hulle is ook eienaars van 'n nasionale skuldinvorderingsbesigheid. In 2015 het die egpaar die oord verkoop, omdat hulle ander sakebelange te veel van hul tyd in beslag geneem het. Hulle het egter steeds die kleinhoewe langs die oord gehou waar hulle sedertdien gewoon het. Die egpaar sou vanjaar hul 26ste huweliksherdenking vier.
"My pa was 'n ongelooflike plat-op-die-aarde-mens. As ek hom in een woord moet opsom, sal dit wees 'raadgewer'. Hy het baie tyd vir ander mense gehad en het altyd so baie belangstelling in ander getoon. En dit was nie net om voor te gee nie. Hy het werklik belanggestel in ander en wou altyd ander help. Ek dink dit is hoekom mense so lief was vir hom," het Vosloo gesê.
Volgens Vosloo het honderde mense reeds laat weet dat hulle beplan om 'n gedenkdiens vir Oosthuizen, wat die komende naweek gehou sal word, by te woon.
Hy het gesê hoewel dit vir die familie baie moeilik is om Oosthuizen se dood te verwerk, vind hulle berusting in hul geloof. "Dit is maar menslik om te vra hoekom en te wonder hoekom so iets moes gebeur. Maar daar is 'n mate van berusting in die feit dat hy so 'n reguit pad gestap en so 'n goeie mens was en dat hy daarvoor onthou sal word."
Oosthuizen word oorleef deur sy vrou, Riekie, sy seun Adolph, sy drie dogters, Denise Du Rand, Felecia Lawrence en Pamela Duka Oosthuizen en sewe kleinkinders.
Baba agter erf gevind, polisie vra hulp
Sterkte aan die familie en jammer oor julle verlies en vir die vuurwapen eienaars wees versigtig en pas die veiligheidsmaatreëls toe wanneer jy n wapen hanteer.
Sterkte daar julle, ook aan oom
( Maroela Media – `n persoon is `n bekwame skut en nie `n skieter nie)
Tragies….is 'n under statement!!! Ek kry hierdie familie bitterlik jammer om iemanx van hierdie kaliber en stoffasie op so wyse te verloor. Mag die Vader self julle vertroosting en kalmte bewerkstellig! Jammer! Jammer!